*****

ΚΑΝΟΝΙΣΜΟΣ (ΕΟΚ) αριθ. 473/81 ΤΗΣ ΕΠΙΤΡΟΠΗΣ

της 25ης Φεβρουαρίου 1981

περί προσωρινής αναστολής της εφαρμογής των κανονισμών (ΕΟΚ) αριθ. 1218/80 και (ΕΟΚ) αριθ. 1219/80 στον τομέα εισαγωγής κονσερβών καλλιεργουμένων μανιταριών καταγωγής ορισμένων τρίτων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 3454/80 (2),

τον κανονισμό (ΕΟΚ) αριθ. 1203/80 του Συμβουλίου της 13ης Μαΐου 1980, κατά παρέκκλιση του κανονισμού (ΕΟΚ) αριθ. 516/77 περί κοινής οργανώσεως αγοράς στον τομέα των μεταποιημένων οπωροκηπευτικών (3), και ιδίως το άρθρο 1 παράγραφος 2,

Εκτιμώντας:

ότι κατά τους κανονισμούς (ΕΟΚ) αριθ. 1218/80 (4) και (ΕΟΚ) αριθ. 1219/80 της Επιτροπής (5) η έκδοση πιστοποιητικού εισαγωγής για τις κονσέρβες μανιταριών εκ καλλιεργείας, καταγωγής Λαϊκής Δημοκρατίας της Κίνας, Δημοκρατίας της Κορέας και Ταϊβάν, υπόκειται στην υποβολή ενός εγγράφου εξαγωγής που αναφέρεται στο άρθρο 1 του κανονισμού (ΕΟΚ) αριθ. 1203/80·

ότι το καθεστώς αυτό εθεσπίσθη για να διευκολυνθεί η εφαρμογή της αναλήψεως υποχρεώσεως των προαναφερομένων χωρών να επιβλέπουν, για το έτος 1980, τις εξαγωγές τους κονσερβών μανιταριών εκ καλλιεργείας προς την Κοινότητα· ότι εν αναμονή τέτοιας αναλήψεως υποχρεώσεως για το έτος 1981, υπάρχει λόγος να ανασταλεί προσωρινώς η εφαρμογή των κανονισμών (ΕΟΚ) αριθ. 1218/80 και (ΕΟΚ) αριθ. 1219/80·

ότι, εν τούτοις, ορισμένοι εισαγωγείς έχουν ακόμη στην κατοχή τους έγγραφα εξαγωγής που εξεδόθησαν το 1980 από τη Λαϊκή Δημοκρατία της Κίνας· ότι για να αποφασισθεί κατά ποίο μέτρο δύναται να δοθεί συνέχεια κατά το 1981 στις αιτήσεις πιστοποιητικών εισαγωγής, τα οποία συνοδεύονται από τα εν λόγω έγγραφα, η Επιτροπή πρέπει να διαθέτει όλες τις σχετικές πληροφορίες·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Υπό την επιφύλαξη των διατάξεων του άρθρου 2, οι κανονισμοί (ΕΟΚ) αριθ. 1218/80 και (ΕΟΚ) αριθ. 1219/80 δεν εφαρμόζονται μέχρι την 31η Μαρτίου 1981.

Άρθρο 2

1. Κάθε εισαγωγεύς που κατέχει έγγραφα εξαγωγής που εξεδόθησαν το 1980 από τη Λαϊκή Δημοκρατία της Κίνας σύμφωνα με τις διατάξεις του κανονισμού (ΕΟΚ) αριθ. 1218/80 και για τα οποία δεν ελήφθη πιστοποιητικό εισαγωγής, πρέπει να αποστείλει, το αργότερο έως τις 12 Μαρτίου 1981, στον εκδίδοντα τα πιστοποιητικά εισαγωγής οργανισμό του Κράτους μέλους, στο οποίο έχει την έδρα του, ένα αντίγραφο των εν λόγω εγγράφων εξαγωγής.

2. Τα Κράτη μέλη ανακοινώνουν στην Επιτροπή το αργότερο την 19η Μαρτίου 1981 όλες τις πληροφορίες που ελήφθησαν κατ' εφαρμογή της παραγράφου 1.

3. Βάσει των πληροφοριών που αναφέρονται στην παράγραφο 2, η Επιτροπή αποφασίζει για ποιες ποσότητες και για ποιες περιόδους δύνανται να χορηγηθούν πιστοποιητικά εισαγωγής, με την επίδειξη των εγγράφων εξαγωγής που αναφέρονται στην παράγραφο 1, χωρίς να διαταράσσουν την αγορά.

4. Δεν δύναται να χορηγηθεί κανένα πιστοποιητικό εισαγωγής με επίδειξη εγγράφου εξαγωγής του οποίου το αντίγραφο δεν υπεβλήθη στο σχετικό οργανισμό εντός της προθεσμίας που προβλέπεται στην παράγραφο 1.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Το άρθρο 1 εφαρμόζεται από την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 25 Φεβρουαρίου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 360 της 31. 12. 1980, σ. 16.

(3) ΕΕ αριθ. L 122 της 15. 5. 1980, σ. 3.

(4) ΕΕ αριθ. L 122 της 15. 5. 1980, σ. 34.

(5) ΕΕ αριθ. L 122 της 15. 5. 1980, σ. 36.